**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS PRIVATIZAVIMO KOMISIJOS SUDARYMO IR JOS NUOSTATŲ PATVIRTINIMO“ PROJEKTO**

**1. Sprendimo projekto esmė, tikslai ir uždaviniai.**

Šis Klaipėdos miesto savivaldybės tarybos sprendimo projektas teikiamas, siekiant sudaryti Klaipėdos miesto savivaldybės privatizavimo komisiją ir patvirtinti jos nuostatus.

**2. Projekto rengimo priežastys ir kuo remiantis parengtas sprendimo projektas.**

Klaipėdos miesto savivaldybės turto privatizavimo komisija buvo sudaryta vadovaujantis Lietuvos Respublikos valstybės ir savivaldybių turto privatizavimo įstatymu. 2014 m. kovo 20 d. buvo priimtas Lietuvos Respublikos valstybės ir savivaldybių turto privatizavimo įstatymo Nr. VIII-480 pakeitimo įstatymas, kurio 2 straipsnio 5 dalyje nurodyta, kad įsigaliojus šiam įstatymui, savivaldybių tarybų sudarytos savivaldybių privatizavimo komisijos baigia darbą, o jų funkcijas tęsia savivaldybių privatizavimo komisijos, sudarytos vadovaujantis šio įstatymo nuostatomis. Šio įstatymo 2 straipsnio 3 dalyje nurodyta, kad savivaldybių tarybos sudaro savivaldybių privatizavimo komisijas ir patvirtina jų nuostatus.

Lietuvos Respublikos valstybei ir savivaldybėms priklausančių akcijų privatizavimo įstatymo 6 straipsnyje nurodyta, kad savivaldybės privatizavimo komisija sudaroma iš ne mažiau kaip 7 narių, iš kurių ne mažiau kaip 2 narius teikia ir atšaukia savivaldybės tarybos opozicinės frakcijos, jeigu tokios yra.

Sprendimo projekte nurodyti privatizavimo komisijos nariai nėra keičiami, tai yra jie išlieka tie patys kaip ir iki šiol veikusios Klaipėdos miesto savivaldybės turto privatizavimo komisijos.

**3. Kokių rezultatų laukiama.**

Sudarius Klaipėdos miesto savivaldybės privatizavimo komisiją ir patvirtinus jos nuostatus įgyvendinami pasikeitusių teisės aktų reikalavimai.

**4. Sprendimo projekto rengimo metu gauti specialistų vertinimai.**

Negauta.

**5. Lėšų poreikis sprendimo įgyvendinimui.**

Šio sprendimo įgyvendinimui papildomos lėšos nereikalingos.

**6. Galimos teigiamos ar neigiamos sprendimo priėmimo pasekmės.**

Įgyvendinant šį sprendimą neigiamų pasekmių nenumatoma, teigiamos pasekmės – įgyvendinami teisės aktų reikalavimai, reglamentuojantys savivaldybių privatizavimo komisijų sudarymą.

Teikiame svarstyti šį sprendimo projektą.

Turto skyriaus vedėja Genovaitė Paulikienė